b"\n_START_ARTICLE_\nMuralla de Cambrils\n_START_SECTION_\nDescripci\xc3\xb3\n_START_PARAGRAPH_\nAl nucli antic de Cambrils es conserven algunes restes de l'antiga muralla que envoltava la ciutat. Les parts millors conservades s\xc3\xb3n un portal, un tros de muralla i una torre que es troben al carrer Major. La torre, anomenada del Bou o de la Pres\xc3\xb3, \xc3\xa9s quadrada, de ma\xc3\xa7oneria, i fa 4x5 metres i 7 metres d'al\xc3\xa7ada. El portal \xc3\xa9s un arc de mig punt adovellat i per sobre t\xc3\xa9 un escut._NEWLINE_Durant unes obres es van trobar fragments de fonamentaci\xc3\xb3 de la muralla als carrers Castl\xc3\xa0 i Parras. Aquestes estructures s\xc3\xb3n de pedres lligades amb morter de cal\xc3\xa7 i estan molt afectades pel pas de diversos serveis com el clavegueram i la conducci\xc3\xb3 del gas. En aquestes obres es va trobar al carrer Sant Pl\xc3\xa0cid els fonaments de tres dels murs d'una torre cantonera; en aquest cas, com en els anteriors, les restes estaven molt afectades per un tub de gas i cables de la llum._NEWLINE_En el passeig Albert, cantonada amb el carrer Gimbernat, s'han posat al descobert les restes d'una torre amb part de l'escala interior. Aquesta estructura emergeix del subs\xc3\xb2l fins a una al\xc3\xa7ada d'un metre.\n_START_SECTION_\nHist\xc3\xb2ria\n_START_PARAGRAPH_\nEl 1359, amb motiu de la Guerra dels dos Peres, es bast\xc3\xad la muralla, que fou consolidada el 1406. Durant la guerra dels Segadors Cambrils va ser assetjada  i bona part dels murs de defensa es van enderrocar. M\xc3\xa9s endavant va ser refeta per\xc3\xb2 al segle XVIII, quan va acabar el perill d'atacs pirates, el Consell de la Vila va demanar a les autoritats competents enderrocar part de les muralles, obrir portals, eliminar el corredor de la muralla i eixamplar carrers; en aquest moment segurament les torres no es van veure afectades en l'enderrocament._NEWLINE_Durant la primera Guerra Carlina es va tornar a bastir torres i muralles i les que encaren perduraven d'\xc3\xa8poca anterior, com la torre del Bou, es van reformar._NEWLINE_Durant unes obres de canalitzaci\xc3\xb3 realitzades el 2008, es van descobrir algunes restes de la muralla i d'una torre, per\xc3\xb2, com que les restes nom\xc3\xa9s pertanyien a nivell de fonamentaci\xc3\xb3 i per les dificultats circulat\xc3\xb2ries i d'acc\xc3\xa9s als immobles que suposava mantenir les restes a la vista, es va decidir tornar-les a cobrir. Tamb\xc3\xa9 es van descobrir les restes d'una torre al Passeig Albert, cantonada amb el carrer Gimbernat, que quedaven amagades dins d'una construcci\xc3\xb3 moderna; quan aquesta construcci\xc3\xb3 es va enderrocar van quedar a la vista les restes de la torre. En aquest cas s'ha fet un projecte per deixar visibles les restes."